Oʻzbekiston Respublikasida koronavirus infeksiyasi tarqalishining oldini olishga doir qoʻshimcha tashkiliy chora-tadbirlar toʻgʻrisida
(resolution, 2025-12-16)

Oʻzbekiston Respublikasida koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga oid masalalarni muvofiqlashgan hamkorligini tartibga solish hamda mazkur yoʻnalishda davlat organlarining oʻzaro hamkorligini tashkil etish maqsadida Vazirlar Mahkamasi qaror qiladi: 1. Toshkent viloyatining Yuqori Chirchiq tumanida koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmua (keyingi oʻrinlarda — karantin majmuasi) barpo etilganligi maʼlumot uchun qabul qilinsin. 2. Toshkent shahar va Toshkent viloyati hokimliklari hamda Oʻzbekiston Respublikasi Sogʻliqni saqlash vazirligining Toshkent shahar hokimligi huzurida Koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmuasini boshqarish boʻyicha maxsus markaz (keyingi oʻrinlarda — Karantin markazi) tashkil etish toʻgʻrisidagi taklifiga rozilik berilsin. 3. Quyidagilar: Koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmuani boshqarish maxsus markazining tuzilmasi 1-ilovaga; Koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmuada epidemiyaga qarshi chora-tadbirlarni amalga oshirish vaqtinchalik tartibi toʻgʻrisida nizom 2-ilovaga; Koronavirus infeksiyasini yuqtirganlikda gumon qilingan shaxslarni uy sharoitida karantinga joylashtirish va saqlash vaqtinchalik tartibi toʻgʻrisida nizom 3-ilovaga muvofiq tasdiqlansin. Belgilansinki: Qoraqalpogʻiston Respublikasi, viloyatlar va Toshkent shahrida karantin majmualari tashkil etilganda Koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmuada epidemiyaga qarshi chora-tadbirlarni amalga oshirish vaqtinchalik tartibi toʻgʻrisidagi nizomga muvofiq chora-tadbirlar amalga oshiriladi. Toshkent shahar hokimiga karantin majmuasida saqlanayotgan koronavirus infeksiyasini yuqtirganlikda gumon qilingan shaxslar sonidan kelib chiqib Karantin markazining tuzilmasiga oʻzgartirishlar kiritish huquqi berilsin. 4. Karantin markazining asosiy vazifalari etib quyidagilar belgilansin: koronavirus infeksiyasini yuqtirganlikda gumon qilingan shaxslarni (keyingi oʻrinlarda karantinga olingan shaxslar deb ataladi) qabul qilish, saqlash va karantin majmuasidan chiqarishni tashkil etish; karantin majmuasini samarali boshqarish, karantin majmuasida koronavirus infeksiyasini tarqalishini oldini olish boʻyicha zarur choralar koʻrish va karantinga olingan shaxslar, shuningdek jalb qilingan mutaxassis, xodim va harbiy xizmatchilar tibbiy nazoratini tizimli ravishda olib borish; huquqni muhofaza qiluvchi organlar tomonidan karantinga olingan shaxslarning huquqlari, erkinliklari va qonuniy manfaatlarini taʼminlash, shuningdek ularga yuklatilgan majburiyatlarni bajarishlarini nazorat etilishida hamkorlik qilish; karantinga olingan shaxslarni qabul qilish, saqlash va karantin majmuasidan markazlashtirilgan tartibda chiqarishni tashkil etishda davlat organlari va tashkilotlari bilan oʻzaro hamkorlik qilish; karantin majmuasida muntazam, shu jumladan, karantin tadbirlari yakunlangandan keyin dezinfeksiya ishlarini amalga oshirishni taʼminlash. 5. Belgilab qoʻyilsinki, Karantin markazi: Toshkent shahar hokimligining yuridik shaxs maqomiga ega boʻlgan davlat unitar korxonasi shaklidagi tarkibiy boʻlinmasi hisoblanib, mustaqil balansga hamda Oʻzbekiston Respublikasi Moliya vazirligining Gʻaznachiligida shaxsiy hisobvaraqlariga ega boʻladi; direktori Oʻzbekiston Respublikasi Sogʻliqni saqlash vazirligi bilan kelishilgan holda Toshkent shahar hokimi tomonidan lavozimga tayinlanadi va lavozimdan ozod etiladi; faoliyati manfaatdor vazirlik va idoralar vakillari hamda yordamchi va texnik xodimlarni jalb qilgan holda tashkil etiladi; majmuadagi barcha mol-mulklardan samarali foydalanishni va ularni but saqlanishini taʼminlaydi; majmuani saqlash va ekspluatatsiya qilish boʻyicha shartnomalar tuzadi; oziq-ovqat mahsulotlari, birinchi navbatdagi dori vositalari, niqob, dezinfeksiya vositalari va boshqa zarur tovarlarni istisno tariqasida, tender savdolarisiz, ishlab chiqaruvchi (xizmat koʻrsatuvchi) lar bilan toʻgʻridan-toʻgʻri shartnoma tuzish orqali xarid qiladi; oʻzining faoliyati, yuzaga kelayotgan tizimli muammolar, karantinga olingan shaxslar, shuningdek jalb qilingan mutaxassis, xodim va harbiy xizmatchilar tibbiy nazorati toʻgʻrisida har kunlik maʼlumotlar hamda favqulodda vaziyatlar haqida darhol Oʻzbekiston Respublikasiga koronavirusning kirib kelishi va tarqalishining oldini olish boʻyicha chora-tadbirlar dasturini tayyorlash boʻyicha Respublika maxsus komissiyasiga (keyingi oʻrinlarda — Komissiya) elektron tarzda axborot kiritib boradi. 6. Oʻzbekiston Respublikasi Sogʻliqni saqlash vazirligi, Ichki ishlar vazirligi, Mudofaa vazirligi, Milliy gvardiyasi hamda Toshkent shahar hokimligi karantin majmuasiga mehnat va xizmat faoliyatini olib borish maqsadida tegishli mutaxassis, xodimlar va harbiy xizmatchilarning biriktirilishini taʼminlasin. Belgilansinki, jalb qilingan mutaxassis, xodim va harbiy xizmatchilar mehnat va xizmat faoliyatini: asosiy ish joyidan ajralgan va oylik ish haqi (pul taʼminoti) saqlangan holda olib boradilar hamda ularga tegishli vazirlik va idoralar tomonidan ularni qoʻshimcha moddiy ragʻbatlantirish choralari koʻriladi; bevosita karantin majmuasida istiqomat qilib, unda oʻrnatilgan rejimga rioya qilgan holda olib boradilar. 7. Karantin markazining moddiy-texnika bazasini shakllantirish va joriy saqlash, xodimlar mehnatiga haq toʻlash va qoʻshimcha moddiy ragʻbatlantirish, shuningdek karantinga olingan shaxslarni hamda jalb qilingan mutaxassis, xodim va harbiy xizmatchilarni oziq-ovqat mahsulotlari, birinchi navbatdagi dori vositalari, niqob, dezinfeksiya vositalari va boshqa zarur narsalar bilan taʼminlash xarajatlari quyidagilar hisobidan qoplanadi: Toshkent shahar mahalliy budjeti mablagʻlari; Oʻzbekiston Respublikasi Moliya vazirligi huzuridagi Inqirozga qarshi kurashish jamgʻarmasi mablagʻlari; qonunchilik hujjatlarida taqiqlanmagan boshqa manbalar. 8. Toshkent shahar hokimligi: Karantin markazining ustavini belgilangan tartibda tasdiqlanishini taʼminlasin; Sogʻliqni saqlash vazirligi bilan birgalikda karantin markazini kompyuter texnikasi bilan taʼminlash hamda yuqori tezlikdagi Internet jahon axborot tarmogʻiga ulash ishlarini tezlashtirsin. 9. Toshkent shahar hokimligi Oʻzbekiston Respublikasi Oʻrmon xoʻjaligi davlat qoʻmitasi, Ekologiya va atrof-muhitni muhofaza qilish davlat qoʻmitasi, Geologiya va mineral resurslar Davlat qoʻmitasi, Turizmni rivojlantirish davlat qoʻmitasi va Davlat xavfsizlik xizmati Chegara qoʻshinlari qoʻmitasi bilan birgalikda epidemiologik vaziyatdan kelib chiqib karantin tadbirlari tugatilgandan soʻng 5 kun muddatda ushbu majmuadagi inshootlardan samarali foydalanish yuzasidan Komissiyaga taklif kiritsin. 10. Belgilansinki: Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari — karantin markazlariga umumiy rahbarlik qilish va jalb qilingan mutaxassis, xodim va harbiy xizmatchilar faoliyatini muvofiqlashtirishga; Oʻzbekiston Respublikasi Sogʻliqni saqlash vazirligi — karantinga olingan shaxslar, shuningdek jalb qilingan mutaxassis, xodim va harbiy xizmatchilar tibbiy nazoratini tizimli ravishda olib borgan holda ularni sogʻligʻini saqlashga va karantin majmuasida koronavirus infeksiyasi tarqalishini oldini olishga; Oʻzbekiston Respublikasi Mudofaa vazirligi — karantin majmualari perimetri boʻylab kecha-kunduz qoʻriqlashga; Oʻzbekiston Respublikasi Ichki ishlar vazirligi va Milliy gvardiyasi — karantin majmualarida ichki tartib-qoidalariga rioya etilishini taʼminlashga va jamoat tartibini saqlashga; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi — karantin markazlarini oʻrnatilgan tartibda Internet jahon axborot tarmogʻi bilan taʼminlashga masʼul hisoblanadilar. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov, Oʻzbekiston Respublikasi sogʻliqni saqlash vaziri A.K. Shadmanov va Toshkent shahar hokimi J.A. Artikxodjayev zimmasiga yuklansin. 1. Mazkur Nizom Koronavirus infeksiyasini yuqtirganlikda gumon qilingan shaxslarni vaqtinchalik karantinda saqlashga moslashtirilgan majmuada (keyingi oʻrinlarda — karantin majmuasi) epidemiyaga qarshi chora-tadbirlarni amalga oshirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: karantin — maʼlum hududni koronavirus infeksiyasi tarqatuvchi manbadan muhofaza qilish va uni yoʻqotishga hamda koronavirus infeksiyasining bir joydan boshqa hududlarga tarqalishiga yoʻl qoʻymaslikka qaratilgan maʼmuriy va sanitariya-epidemiologik tadbirlar majmui; markaz — karantin majmuasini boshqarish uchun Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzurida tashkil etiladigan maxsus markaz; nazorat organlari — karantin majmuasida sanitariya-epidemiologik osoyishtalikni taʼminlash yuzasidan nazoratni amalga oshirishga masʼul boʻlgan Oʻzbekiston Respublikasi Sogʻliqni saqlash vazirligi, Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi (keyingi oʻrinlarda — Sanepidqoʻm), Milliy gvardiya, Mudofaa vazirligi, Ichki ishlar vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining vakillari; sanitariya-karantin punktlari — Davlat chegaralarini quruqlikda (avtomobil va temir yoʻllari), havo va suv yoʻllari orqali kesib oʻtish joylaridagi chegara-bojxona majmualarida tashkil etiladigan ixtisoslashgan profilaktik muassasa; qizil zona — karantin majmuasining qabulxonasi, karantinga olingan shaxslarning yashashi uchun moʻljallangan xonalari (shu jumladan, yuvinish xonasi va hojatxona), biologik material olish uchun moʻljallangan xonalar, karantinga olingan shaxslarning shaxsiy buyumlari saqlanishi uchun moʻljallangan xonalar, tozalash va dezinfeksiya vositalari saqlanishi uchun moʻljallangan xonalar; sariq zona — qizil zonadan yashil zonaga yoki yashil zonadan qizil zonaga oʻtish uchun ularning oraligʻida joylashtiriladigan hamda u yerda boʻlgan shaxslarning kiyinishi, yuvinishi va kiyimlarini zararsizlantirilishiga moʻljallangan xonalar; yashil zona — karantin majmuasining tibbiyot va xizmat koʻrsatuvchi xodimlari hamda nazorat organlarining xodimlari uchun moʻljallangan xonalar, shuningdek dori vositalari, tibbiy buyumlar va boshqa tibbiyot preparatlari zaxirasi saqlanishi uchun moʻljallangan hamda xodimlar uchun yuvinish va kiyinish xonalari, hojatxona va oshxona. 3. Chegara bojxona postlaridan oʻtayotgan yoʻlovchilar dastlab sanitariya-karantin punktlarida navbatchi xodimlar tomonidan koronavirus infeksiyasining belgilarini aniqlashga alohida eʼtibor qaratilgan holda tibbiy-sanitariya koʻrigidan oʻtkazilgandan soʻng chegara va bojxona xizmatlari nazoratidan oʻtkaziladi. 4. Chegara bojxona postlaridan oʻtayotgan yoʻlovchilar orasidan koronavirus infeksiyasiga gumon qilingan shaxs aniqlanganda harakatlanish Vazirlar Mahkamasining 2020-yil 23-martdagi 176-son qarori bilan tasdiqlangan Koronavirus infeksiyasi aniqlanganda (gumon qilinganda) bajariladigan profilaktik va epidemiyaga qarshi chora-tadbirlarni amalga oshirish tartibi toʻgʻrisidagi nizomda belgilangan tartibda amalga oshiriladi. 5. Sanitariya-karantin punktlarining navbatchi xodimlari tomonidan chegara bojxona postlaridan oʻtayotgan yoʻlovchilarning roʻyxati (keyingi oʻrinlarda — chegaradan oʻtayotgan shaxslar roʻyxati) shakllantiriladi va elektron aloqa vositalari orqali markazga yuboriladi. 6. Markaz chegaradan oʻtayotgan shaxslar roʻyxati asosida karantinga olinadigan shaxslarni joylashtirish uchun karantin majmuasida ularning soniga muvofiq tegishli xonalar ajratilishini taʼminlaydi. 7. Tegishli hududdagi mahalliy ijro etuvchi hokimiyat organi chegaradan oʻtayotgan shaxslar roʻyxati asosida karantinga olinadigan shaxslarni hamda ularga tegishli boʻlgan buyumlarni karantin majmuasiga olib borilishi uchun ularning soniga mutanosib ravishda transport vositalari bilan taʼminlaydi. 8. Karantinga olinadigan shaxslar ichki ishlar va Milliy gvardiya organlari xodimlari kuzatuvi va nazorati ostida karantin majmuasiga olib boriladi. Karantinga olinadigan shaxslar tomonidan karantin majmuasiga borishdan boʻyin tovlash epidemiyalarga qarshi kurash qoidalarini buzish deb hisoblanadi hamda bunday hollarda shaxs majburiy tartibda karantin majmuasiga olib boriladi. 9. Karantinga olinadigan shaxslarni karantin majmuasiga olib borishda kuzatib boruvchi ichki ishlar va milliy gvardiya organlari xodimlari, shuningdek ularni olib boruvchi transport vositasi haydovchisi shaxsiy himoya vositalari bilan taʼminlanishi shart. 10. Karantinga olinadigan shaxslarni karantin majmuasiga olib kelgan transport vositasida karantin majmuasi hududidan chiqib ketishidan oldin maxsus ajratilgan maydonchada dezinfeksiya tadbirlari oʻtkazilganidan soʻng uning ketishiga ruxsat beriladi. 11. Koronavirus infeksiyasi bilan kasallangan shaxs aniqlanganda ichki ishlar organlari hamda Sanepidqoʻmning tuman (shahar) boʻlimlari xodimlari tomonidan darhol koronavirus infeksiyasi aniqlangan shaxs bilan muloqotda boʻlganlarning roʻyxati shakllantiriladi. Bunda, koronavirus infeksiyasi aniqlangan shaxs bilan muloqotda boʻlganlar koronavirus infeksiyasini yuqtirish xavfi darajasiga qarab Vazirlar Mahkamasining 2020-yil 23-martdagi 176-son qarori bilan tasdiqlangan Koronavirus infeksiyasi aniqlanganda (gumon qilinganda) bajariladigan profilaktik va epidemiyaga qarshi chora-tadbirlarni amalga oshirish tartibi toʻgʻrisidagi nizomda belgilangan mezonlar asosida koronavirus infeksiyasi aniqlangan shaxslar bilan yaqin muloqotda va muloqotda boʻlgan shaxslarga ajratiladi. 12. Sanepidqoʻmning tuman (shahar) boʻlimi shu vaqtning oʻzida koronavirus infeksiyasi aniqlangan shaxslar bilan yaqin muloqotda boʻlganlarninig roʻyxatini elektron aloqa vositalari orqali tegishli hududdagi mahalliy davlat hokimiyati organi, sogʻliqni saqlash organiga hamda markazga yuboradi. 13. Ichki ishlar organi tomonidan koronavirus infeksiyasi aniqlangan shaxslar bilan muloqotda boʻlgan shaxslar roʻyxati tegishliligi boʻyicha tuman (shahar) ichki ishlar boshqarmalari (IIOFMB, boʻlimlari)ga yuboriladi. 14. Tuman (shahar) ichki ishlar boshqarmalari (boʻlimlari) darhol oʻzlariga tegishli hududda yashaydigan koronavirus infeksiyasi aniqlangan shaxslar bilan yaqin muloqotda boʻlganlarning roʻyxatida koʻrsatilgan shaxslarni uy sharoitida “oʻzini-oʻzi yakkalash”ini taʼminlaydi. 15. Markaz koronavirus infeksiyasi aniqlangan shaxslar bilan yaqin muloqotda boʻlganlarning roʻyxati asosida karantinga olinadigan shaxslarni joylashtirish uchun karantin majmuasida ularning soniga muvofiq tegishli xonalar ajratilishini taʼminlaydi. 16. Tegishli hududdagi mahalliy ijro etuvchi hokimiyat organi koronavirus infeksiyasi aniqlangan shaxslar bilan yaqin muloqotda boʻlganlarninig roʻyxati asosida karantinga olinadigan shaxslarni hamda ularga tegishli boʻlgan buyumlarni karantin majmuasiga olib borilishi uchun ularning soniga mutanosib ravishda transport vositalari bilan taʼminlaydi. 17. Karantinga olinadigan shaxslar ichki ishlar va Milliy gvardiya organlari xodimlari kuzatuvi va nazorati ostida karantin majmuasiga olib boriladi. Karantinga olinadigan shaxslar tomonidan karantin majmuasiga borishdan boʻyin tovlagan taqdirda ular majburiy tartibda karantin majmuasiga olib boriladi va bunday harakatlar epidemiyalarga qarshi kurash qoidalarini buzish deb hisoblanadi. 18. Karantinga olinadigan shaxslarni karantin majmuasiga olib borishda kuzatib boruvchi ichki ishlar va milliy gvardiya organlari xodimlari, shuningdek ularni olib boruvchi transport vositasi haydovchisi shaxsiy himoya vositalari bilan taʼminlanishi shart. 19. Karantinga olinadigan shaxslarni karantin majmuasiga olib kelgan transport vositasida karantin majmuasi hududidan chiqib ketishidan oldin maxsus ajratilgan maydonchada dezinfeksiya tadbirlari oʻtkazilganidan soʻng uning ketishiga ruxsat beriladi. 20. Karantin majmuasiga chegara-bojxona postidan oʻtayotgan hamda koronavirus infeksiyasi aniqlangan shaxslar bilan muloqotda boʻlgan shaxslar joylashtiriladi. 21. Karantin majmuasi hududi yashil, sariq va qizil zonalarga ajratiladi. 22. Yashil zonaga tibbiyot va xizmat koʻrsatuvchi xodimlar, nazorat organlarining xodimlari, shuningdek karantin majmuasining yordamchi boʻlimlari xodimlari va karantin majmuasi maʼmuriyatining ruxsati boʻlgan boshqa shaxslar joylashtiriladi. 23. Qizil zonaga karantinga olingan shaxslar joylashtiriladi. 24. Karantin majmuasiga kiritiladigan xizmat koʻrsatuvchi xodimlar mavsumiy grippga qarshi emlangan boʻlishi tavsiya etiladi. 25. Karantinga olingan shaxslar karantin majmuasida 14 kun davomida yoki karantinga olingan shaxsning sogʻligʻi holatiga koʻra sogʻliqni saqlash organlari tomonidan belgilab berilgan muddat davomida saqlanadi. 26. Karantin majmuasiga olib kelingan shaxslar u yerga joylashtirilishidan oldin birlamchi tibbiy koʻrikdan oʻtkazilishi, yaʼni tana haroratining oʻlchanishi, tibbiy niqob bilan taʼminlanishi va qoʻllarini antiseptik vositalari bilan zararsizlantirilishi va shundan keyin tegishli xonalarga joylashtirilishi kerak. 27. Karantinga joylashtirilgan shaxslarga tegishli boʻlgan mobil telefon, audio va video vositalar, kredit kartalari hamda boshqa axborot tashuvchi buyumlar karantin majmuasining kirish joyida ichki ishlar organlari xodimlari tomonidan vaqtincha olib qoʻyiladi. 28. Vaqtinchalik olib qoʻyilgan buyumlar har bir shaxsning F.I.O. koʻrsatilgan holda ikki nusxada tuziladigan roʻyxat asosida qabul qilib olinadi. Bunda, roʻyxatda har bir topshirilgan buyum koʻrsatilishi, shuningdek buyumlarni topshirgan va qabul qilgan shaxs tomonidan imzo qoʻyish orqali tasdiqlanishi lozim. Roʻyxatning bir nusxasi buyumlarni topshirgan shaxsga beriladi va ikkinchi nusxasi markazning masʼul xodimida saqlanadi. 29. Vaqtinchalik olib qoʻyilgan buyumlar karantinga olingan shaxs karantin majmuasidan chiqayotgan vaqtda oʻziga qaytarib beriladi yoki uning yaqin qarindoshlari yoxud qonuniy vakillariga topshiriladi. Bunda buyumlarni qabul qilib olgan shaxs ularni qaytarib olganligini oʻz imzosi bilan tasdiqlashi shart. Vaqtinchalik olib qoʻyilgan buyumlarni saqlash (qoʻriqlash) markaz tomonidan ichki ishlar va milliy gvardiya organlari bilan birgalikda tashkillashtiriladi. 30. Vaqtinchalik olib qoʻyilgan buyumlar maxsus xonada ochiq ultrabinafsha nurlari (bakteriotsid lampa) bilan yoki sterillangan spirtli nam salfetkalar yoxud antiseptik vositalar bilan dezinfeksiya qilinadi. 31. Karantin majmuasining har bir xonasiga 4 tadan koʻp boʻlmagan shaxslar ularning shaxsini hisobga olgan holda joylashtiriladi. Bunda erkaklar va ayollar hamda yuqumli va parazitar kasalliklarga chalingan yoki tibbiy kuzatuvga muhtoj boʻlgan bemorlar alohida xonalarda joylashtirilishi shart, bundan bir xonaga bir oilaning aʼzolarini joylashtirish hollari mustasno. 32. Karantin majmuasining har bir xonasiga karantinga olingan shaxslarni joylashtirish bir vaqtning oʻzida amalga oshirilishi shart. Agar xonaga bir vaqtning oʻzida 4 tadan kam shaxs joylashtirilganda yoki bir xonaga joylashtirilgan shaxslar orasidan biri yoki bir nechtasi chiqarilganda ushbu xonada qolgan shaxslarning karantinda boʻlish muddati tugaguniga qadar mazkur xonaga boshqa shaxslarni joylashtirish taqiqlanadi. 33. Karantin majmuasining xonasida mavjud jihoz va buyumlarning nomi va soni koʻrsatilgan roʻyxat har bir xonaning hamma koʻrishi mumkin boʻlgan joyiga osib qoʻyiladi. 34. Karantinga olingan shaxslarning kun tartibi markaz tomonidan belgilanadi. Kun tartibi karantin majmuasining har bir xonasida hamma koʻrishi mumkin boʻlgan joyga osib qoʻyiladi. 35. Karantin majmuasining karantinga olingan shaxslar joylashtirilgan har bir xonasi eshigining tashqi tomoniga ushbu xonada joylashtirilgan shaxslarning F.I.O. koʻrinarli qilib osib qoʻyilishi zarur. 36. Karantinga olingan shaxslarning shaxsiy vaqtlarida mutolaa qilishlari uchun kitob va davriy bosma nashrlari bilan taʼminlash markaz zimmasiga yuklatiladi. Bunda, bir xonadagi shaxslarga berilgan kitob va davriy bosma nashrlarini boshqa xonadagi shaxslarga berishga yoʻl qoʻyilmaydi. 37. Karantinga olingan shaxslar uchun shaxsiy gigiyena vositalari (shu jumladan, antiseptik vositalar, tibbiy niqob, sovun) bilan taʼminlanishi shart. 38. Karantin majmuasining karantinga olingan shaxslar joylashtirilgan har bir xonasi barcha zarur jihozlar bilan taʼminlangan boʻlishi kerak. Bunda, xonalar mazkur Nizomning ilovasida belgilangan meʼyorlardan kam boʻlmagan holda jihozlanadi. Karantin majmuasi hududida joriy tozalov ishlari kuniga bir mahal, shuningdek haftada kamida bir marotaba dezinfeksiya vositalaridan foydalangan holda oʻtkaziladi. Bunda karantinga olingan shaxslar joylashtirilgan xonada joriy tozalov ishlari ularning oʻzlari tomonidan amalga oshiriladi. Karantin majmuasi hududida, shu jumladan karantinga olingan shaxslar joylashtirilgan xonada profilaktik dezinseksiya va deratizatsiya tadbirlari har oyda kamida bir marta amalga oshirilishi talab etiladi. Karantinga olingan shaxslarning umumiy yuvinish va hojatxonadan foydalanishi taqiqlanadi. Yuvinish xonasi va hojatxona karantinga olingan shaxslar joylashgan xonalarining tarkibida boʻladi. 39. Karantin majmuasining karantinga olingan shaxslar joylashtirilgan har bir xonasi tibbiy yordam chaqirish, karantin majmuasi maʼmuriyati bilan bogʻlanish va tashqi aloqa uchun uzluksiz ravishda ishlaydigan telefon apparati bilan taʼminlangan boʻlishi shart. Bunda, karantinga olingan shaxslarning xonasidagi yuvinish xonasi yoki hojatxona ishlamasligi yoxud shaxsiy gigiyena vositalarining (shu jumladan, antiseptik vositalar, tibbiy niqob, sovun) mavjud emasligi haqidagi talablari karantin majmuasi maʼmuriyati tomonidan darhol bartaraf etilishi shart. 40. Karantin majmuasida karantinga olingan shaxslarning murojaatlarini qabul qilish va ularning tegishliligi boʻyicha masʼul xodimlarga xabar berilishini taʼminlash maqsadida karantin majmuasida alohida navbatchilik qismi tashkil etiladi. 41. Karantinga olingan shaxslar tashqaridan har qanday koʻrinishdagi pochta joʻnatmalari, posilka va banderollar qabul qilishi taqiqlanadi, bundan quyidagi joʻnatmalar mustasno: surunkali kasalliklarga chalingan karantinga olingan shaxslar uchun dori-darmon vositalari; davolovchi shifokor tavsiyasiga koʻra maxsus parhez mahsulotlari; bolalarga moʻljallangan oziq-ovqat mahsulotlari va zarur gigiyena vositalari; qoʻshimcha gigiyena vositalari, kiyim-kechaklar va adabiyotlar. Mazkur joʻnatmalar markazning maxsus xodimlariga topshiriladi. Bunda joʻnatmalarning xususiyatidan kelib chiqib ultrabinafsha nurlari (bakteriotsid lampa) yoki sterillangan spirtli nam salfetkalar yoxud antiseptik vositalar bilan dizinfeksiya qilinadi va karantinga olingan shaxslarga yetkaziladi. 42. Karantin majmuasida karantinga olingan shaxslar shaxsiy ehtiyojlari yoki boshqa sabablar tufayli ular harakatlanishi belgilangan hududdan chiqishi qatʼiyan taqiqlanadi. 43. Karantinga olingan shaxslarning choyshablari har yetti kunda va ifloslanishiga qarab almashtiriladi. Karantinda boʻlish muddati tugaganidan soʻng karantin majmuasidan chiqarilgan shaxslarning foydalanilgan choyshablari kamerali dezinfeksiya usulida zararsizlantiriladi, karavot va karavot oldi tumbalar hamda xonadagi barcha jihoz va anjomlar dezinfeksiyalovchi eritmalar yordamida joriy tozalash va dezinfeksiya tadbirlaridan oʻtkaziladi. 44. Karantinga olingan shaxslar har kuni ikki mahal (ertalab va kechqurun) tibbiyot xodimlari tomonidan tana harorati oʻlchanadi, koronavirus infeksiyasi klinik belgilari (tana haroratining meʼyoridan yuqoriligi, quruq yoʻtal, holsizlanish, nafas siqilishi) kuzatilganda darhol shifokor koʻrigi tashkil etiladi. Tibbiy kuzatuv bilan bir vaqtda tibbiyot xodimi karantinga olingan shaxslarning oʻz oʻrnida boʻlganliklarini tekshirib boradi va bu haqdagi maʼlumotlarni alohida jurnalda muntazam ravishda (kamida sutkada ikki mahal (tun va kun) qayd etib boradi. 45. Karantin majmuasida koronavirus infeksiyasi klinik belgilari kuzatilgan shaxs aniqlanganda, u darhol karantin majmuasining alohida xonasiga (izolyatorga) koʻchiriladi va uni 6 soat ichida tegishli kasalxonaga (gospital, provizor gospital) yuborish choralari koʻriladi. Bu shaxslar bilan muloqotda boʻlganlar esa laboratoriya tahlili natijalari olingunga qadar, oʻz xonalarida izolyatsiya qilinadi. 46. Karantin majmuasida faoliyat yuritayotgan barcha tibbiyot xodimlari, shuningdek xizmat koʻrsatuvchi va boshqa shaxslar shaxsiy himoya vositalari (kombinezon, etik, tibbiy niqob, koʻzoynak va qoʻlqop) turidan foydalanadi. Karantin majmuasida xizmat oʻtovchi ichki ishlar organlari xodimlari, Milliy gvardiya va Mudofaa vazirligi harbiy xizmatchilari zarur shaxsiy himoya vositalaridan (tibbiy niqob va qoʻlqop) foydalangan holda oʻz xizmat faoliyatlarini olib boradilar. 47. Karantin majmuasiga jalb etilgan xodimlar ushbu majmuada 14 kun davomida qolib ishlashlari (kazarma holatida boʻlishlari) talab etiladi. 48. Markaz tomonidan: karantinga olinganlar oʻrtasida sanitariya-targʻibot ishlari muntazam ravishda olib borilishi; karantin majmuasi masofadan ushbu targʻibot ishlarini olib borish uchun umumiy axborot yetkazuvchi barcha vositalar bilan taʼminlanadi. 49. Qizil zonaga tibbiyot xodimlari va xizmat koʻrsatuvchi xodimlardan boshqa xodimlarning kirishi va karantinga olingan shaxslar bilan muloqotga kirishishi qatʼiyan taqiqlanadi. Agar karantin majmuasiga jalb qilingan xodimlar faoliyati davrida ularda koronavirus infeksiyasi belgilari qayd etilsa, ushbu xodimlar karantin majmuasidan chiqarilmasdan, alohida kuzatuvga olinadi va mazkur Nizomning 45-bandiga muvofiq zarur tadbirlar amalga oshiriladi. 50. Karantin majmuasining qizil zonasidan yashil zonasiga oʻtish yoki aksincha yashil zonadan qizil zonaga oʻtish sariq zona orqali amalga oshiriladi. 51. Sanepidqoʻmning hududiy boshqarmalari va tuman (shahar) boʻlimlari va hududiy oʻlat, karantin va oʻta xavfli infeksiyalarni profilaktika qilish markazlari karantin majmuasida epidemiyaga qarshi rejim talablari bajarilishini monitoring qilish va profilaktik chora-tadbirlarni tashkil etishga amaliy yordam koʻrsatadi. 52. Karantinga olingan shaxslarni ovqatlantirish markaz tomonidan autsorsing yoki keytering shartlari asosida tashkil etiladi. Karantinga olingan shaxslar bir kunda toʻrt mahal markaz hisobidan ovqatlantiriladi. Bunda karantinga olingan shaxslarga oziq-ovqatlarni tarqatish tibbiyot xodimi nazorati ostida amalga oshirilishi shart. 53. Markaz tomonidan har kuni oziq-ovqat yetkazib beruvchi autsorsing (keytering) tashkilotiga karantin majmuasida joylashtirilganlar soni toʻgʻrisidagi maʼlumotlar berib borilishi lozim. 54. Karantin majmuasiga oziq-ovqatlar transport vositasida olib kelinishi, ular bir marotaba ishlatishga moʻljallangan, usti yopiladigan maxsus idishlarga joylashtirilgan boʻlishi kerak. Oziq-ovqat mahsulotlarini isteʼmol qilishda foydalaniladigan barcha buyumlar bir marotaba ishlatishga moʻljallangan boʻlishi talab etiladi. 55. Autsorsing (keytering) tashkilotlari tomonidan karantin majmuasiga olib kelingan oziq-ovqatlar markaz faoliyatiga jalb qilingan masʼul yordamchi xodimlar tomonidan qabul qilib olinadi va tarqatiladi. 56. Oziq-ovqatlar shu vaqtning oʻzida tibbiyot xodimlari nazorati ostida karantin majmuasida xizmat koʻrsatuvchi xodimlar tomonidan navbat bilan qizil va yashil zonalarda joylashtirilgan shaxslarga tarqatiladi. 57. Karantin majmuasida xizmat koʻrsatuvchi xodimlar tomonidan tarqatilgan oziq-ovqat idishlari va ovqat qoldiqlari har bir xonadan maxsus polietilen qoplarga yigʻib chiqiladi. Oziq-ovqat idishlari va ovqat qoldiqlari joylashtirilgan maxsus polietilen qoplar saqlab turilishi taqiqlanadi. 58. Barcha oziq-ovqat idishlari va ovqat qoldiqlari joylashtirilgan maxsus polietilen qoplar shu vaqtning oʻzida tegishli hududga olib borilib, maxsus (mufel) pechlarda kuydirib tashlash orqali yoʻq qilinadi. 59. Karantin majmuasi hududiga faqatgina markaz komendanti ruxsati bilan markazga xizmat koʻrsatuvchi transport vositalari kiritilishiga yoʻl qoʻyiladi. 60. Karantin majmuasi hududiga kiritiladigan har bir transport vositasi ichki ishlar va milliy gvardiya organlari xodimlari tomonidan koʻzdan kechirilgandan keyingina kiritilishi mumkin. 61. Karantin majmuasi hududiga kiritiladigan va ushbu hududdan chiqariladigan transport vositalari, ularning haydovchisi va boshqa shaxslar toʻgʻrisidagi, shuningdek hududga olib kiriladigan buyum, mahsulot va boshqa vositalar haqidagi maʼlumotlar ichki ishlar va milliy gvardiya organlarining xodimlari tomonidan tizimlashtirilgan tartibda karantin majmuasi boʻyicha yuritiladigan elektron maʼlumotlar bazasiga kiritib borilishi shart. 62. Transport vositasini karantin majmuasi hududiga kiritishda ichki ishlar va milliy gvardiya organlari xodimlari tomonidan transport vositasi haydovchisiga olib kelingan buyum, mahsulot va vositalarni karantin majmuasida qabul qilib olish uchun moʻljallangan hudud doirasida harakatlanishi va ortga qaytishi lozimligi tushuntirilishi kerak. 63. Karantin majmuasi hududidan har qanday buyum, mahsulot va boshqa vositalarning olib chiqilishi taqiqlanadi, bundan yashil zonadan chiqariladigan maishiy chiqindilar mustasno. 64. Transport vositalari karantin majmuasi hududidan chiqib ketishidan oldin maxsus ajratilgan maydonchada dezinfeksiya tadbirlari oʻtkazilganidan soʻng uning ketishiga ruxsat beriladi. 65. Karantin majmuasida faoliyat yuritayotgan tibbiyot va boshqa xizmat koʻrsatuvchi xodimlar har qanday holatda 2 metrdan kam boʻlmagan ijtimoiy masofani saqlashlari tavsiya etiladi. 66. Oʻzbekiston Respublikasi Sogʻliqni saqlash vazirligi, Sanepidqoʻm, Milliy gvardiya, Mudofaa vazirligi, Ichki ishlar vazirligi: karantinga olingan shaxslarning sanitariya-epidemiologik osoyishtaligi taʼminlanishi ustidan belgilangan tartibda nazorat olib borishlari; karantinga olingan shaxslar tomonidan epidemiyalarga qarshi kurash qoidalarini buzilishini oldini olishlari, ularni aniqlashlari va bartaraf etishlari; karantinga olingan shaxslarda koronavirus infeksiyasi belgilari aniqlangan hollarda koronavirus infeksiyasiga gumon qilingan bemorlarni darhol karantinda olingan boshqa shaxslardan ajratish choralarini koʻrilishini, ularga malakali tibbiy yordam koʻrsatilishini taʼminlashlari shart. 67. Begona shaxslarni, jonivorlarni va avtotransport vositalarni karantin majmuasi hududiga kiritmaslik maqsadida karantin majmuasi hududi oʻrab olinishi, hududni qoʻriqlayotgan xodimlar uchun maxsus xonalar boʻlishi, hududda kuzatuv olib borish va kirish uchun maxsus postlar belgilanishi lozim. 68. Karantin majmuasida saqlanayotgan shaxslarni nazorat qilish ichki ishlar va milliy gvardiya organlari xodimlari hamda karantin majmuasi xodimlaridan iborat tarkibda tashkil etiladigan navbatchilik guruhlari tomonidan amalga oshiriladi. Karantin majmuasida karantinga olingan har bir shaxsning xonasi va unga tutash boʻlgan hudud ushbu navbatchilik guruhlari tomonidan alohida karantin hududi sifatida qatʼiy nazoratga olinadi. 69. Karantin majmuasi hududini qoʻriqlash Mudofaa vazirligining harbiy xizmatchilari tomonidan amalga oshiriladi. Bunda, karantin majmuasi binolari va unga tutash hududni kecha-kunduz navbatchilik asosida qoʻriqlanishi taʼminlanadi. 70. Ichki ishlar va milliy gvardiya organlari xodimlari tomonidan: karantinga olingan shaxslarning karantin ichki tartib qoidalariga rioya qilishlari doimiy nazorat qilib boriladi; karantin majmuasining hududida jamoat tartibini saqlash va jamoat xavfsizligini taʼminlash choralari koʻriladi. 71. Ichki ishlar va Milliy gvardiya organlari xodimlari hamda markaz xodimlari tomonidan karantinga olingan shaxslarning karantin muddati davomida oʻzboshimchalik bilan karantin hududini tark etishga har qanday urinishlar epidemiyalarga qarshi kurash qoidalarini buzish deb hisoblanishi va bu belgilangan tartibda maʼmuriy yoki jinoiy javobgarlikka sabab boʻlishi haqida ogohlantiriladi. 72. Karantinga olingan shaxslarni oʻzboshimchalik bilan karantin hududini tark etish yoki shunday harakatlarni sodir etishga urinish, shuningdek tibbiyot xodimlariga qarshilik koʻrsatish holatlari sodir etilsa, bu toʻgʻrisida ichki ishlar va Milliy gvardiya organlari xodimlariga zudlik bilan xabar beriladi. Bunda, ichki ishlar va milliy gvardiya organlari xodimlari karantinga olingan shaxslarni oʻzboshimchalik bilan karantin hududini tark etishlarini oldini olishga qaratilgan kechiktirib boʻlmaydigan choralarni koʻrishlari shart. 73. Karantin hududini oʻzboshimchalik bilan tark etishga uringan yoki karantin hududini tark etgan karantinga olingan shaxslar qonunchilik hujjatlarida belgilangan tartibda javobgarlikka tortiladi. 74. Karantin majmuasida polimeraziya zanjirli reaksiya (PZR) laboratoriyasi va kirxona boʻlinmalari tashkil etiladi. 75. Polimeraziya zanjirli reaksiya (PZR) laborotoriya boʻlinmasi alohida binoda joylashgan va xonalarni joylashtirishda ketma-ketlik qoidalariga rioya etiladi va quyidagi xonalardan iborat boʻlishi kerak: namunalarni qabul qilish va roʻyxatga olish xonasi; materiallarni birlamchi zararsizlantirish va saralash xonasi; RNK-DNKlarni ajratish xonasi; reaksion aralashmalarni tayyorlash xonasi; tahlil natijalarini hisoblash xonasi; laboratoriya mudiri xonasi; xodimlar xonasi; materiallar saqlash xonasi; inventar xonasi; kislota va ishqorlarni saqlash xonasi. 76. Polimeraziya zanjirli reaksiya (PZR) laboratoriya boʻlinmasi xonalari manfiy bosim ostida ishlashga moʻljallangan mexanik ventilyatsiya tizimiga ega boʻlishi kerak. 77. Har bir xona funksional vazifasidan kelib chiqqan holda asbob-anjomlar, reaktiv va sarflovchi materiallar bilan taʼminlanishi kerak, bunda: a) RNK-DNKlarni ajratish xonasi: laminar shkaf; mikrotsentrifuga; ultrapast temperaturada ishlaydigan muzlatgich; reaktivlar uchun sovutgich; mikser/vorteks; termomikser; b) reaksion aralashmalarni tayyorlash xonasi: bioxavfsizlik shkafi; reagentlarni saqlash uchun sovutgich; v) tahlil natijalarini hisoblash xonasi: polimeraziya zanjirli reaksiya (PZR) laboratoriyasi apparati; polimeraziya zanjirli reaksiya (PZR) laboratoriya boʻlinmasining barcha xonalari bakteritsid lampalar bilan taʼminlangan boʻlishi kerak. 78. Har bir xona laboratoriya mebeli (stol, stul, shkaf), bir kanalli har xil oʻlchamdagi dozatorlar, konteynerlar, dozator va probirkalar uchun shtativlar, ultrapast temperaturali muzlatgichlar uchun krioqoʻlqoplar bilan taʼminlangan boʻlishi kerak. 79. Laboratoriya biomateriallarni zararsizlantirish uchun avtoklav bilan taʼminlanadi. 80. Qizil majmuada joylashgan xonalarning choyshablarini, shuningdek tibbiy xodimlarning maxsus kiyimlarini yuvish uchun karantin majmuasi hududida kirxonalar tashkil etiladi. 81. Kirxona sanitariya qoidalari va meʼyorlari talablari asosida suv taʼminoti, kanalizatsiya va ventilyatsiya tizimiga ega boʻlishi kerak. Kirxona xonalari alohida binoda joylashgan va xonalarni joylashtirishda ketma-ketlik qoidalariga rioya etiladi va quyidagi xonalardan (sexlardan) iborat boʻlishi kerak: qabul qilish va saralash sexi; kirlarni yuvish sexi; kirlarni quritish sexi; kirlarni dazmollash sexi; yumshoq jihozlarni saqlash xonasi; kirlarni tarqatish (ekspeditsiya) xonasi; yuvuvchi va dezinfeksiya vositalari saqlash xonasi; xodimlar xonasi; dam olish xonasi; yuvinish xonasi va hojatxona. 82. Kirxonalar kirlarni zararsizlantirish uchun vannalar, kir yuvish mashinalari, sentrifugalar, dazmollash uskunalari bilan jihozlanadi. 83. Yuvilgan choyshab va maxsus kiyimlarni saqlash xonasida stellajlar oʻrnatilgan boʻlishi kerak. 84. Kirlarni quritish sexi kirlarni quritish uchun moʻljallangan uskunalar bilan jihozlangan boʻlishi lozim. 85. Karantinga olingan shaxslarda oxirgi 14 kunlik muddatda yoki ularning sogʻligʻi holatiga koʻra sogʻliqni saqlash organlari tomonidan belgilab berilgan muddatda koronavirus infeksiyasi aniqlanmasa, ularni karantin majmuasidan chiqarish boʻyicha sogʻliqni saqlash organlari tomonidan qaror qabul qilinadi. Bunda, mazkur shaxslar bilan bir xonada boʻlgan boshqa shaxslar orasida koronavirus infeksiyasi aniqlangan taqdirda, qolgan shaxslar uchun karantin muddati qaytadan boshlanadi. 86. Karantin majmuasiga joylashtirilgan shaxslarni karantin majmuasidan chiqarishda quyidagilar inobatga olinadi: tana harorati karantin muddatining oxirgi 3 kuni davomida meʼyordaligi; nafas olish belgilarining yaxshiligi; kasallikni boshqa belgilari mavjud emasligi; karantin muddatida jami uch marotaba polimeraziya zanjirli reaksiya (PZR) tahlili oʻrganishda manfiy natija chiqqanligi. 87. Karantin majmuasidan chiqarilayotgan shaxslarning vaqtinchalik olib qoʻyilgan buyumlari ichki ishlar organlari xodimlari tomonidan ularning oʻzlariga yoki ularning yaqin qarindoshlari yoxud qonuniy vakillariga karantin muddati tugaganidan keyin qaytarib beriladi. 88. Karantin majmuasi tomonidan karantindan chiqqan shaxslar haqida ularning yashash joylaridagi poliklinikalarga axborot beriladi. Karantinga olingan shaxslar ustidan keyingi 10 kun davomida yashash joyidagi poliklinika shifokori tomonidan telefon orqali kuzatuv oʻrnatiladi. 89. Karantin majmuasidan chiqariladigan shaxslarni maxsus dezinfeksiyalangan transport vositalarida ularning yashash joylariga olib borilishi tegishli hududdagi mahalliy ijro etuvchi hokimiyat organi tomonidan taʼminlanadi. Bunda, ularni yashash joylariga olib borilishi ichki ishlar va milliy gvardiya organlari xodimlari kuzatuvi va nazorati ostida amalga oshiriladi. 90. Karantindan chiqayotgan shaxslarga mehnatga layoqatsizlik varaqasi Mehnatga layoqatsizlik varaqalarini berish tartibi toʻgʻrisidagi yoʻriqnomaga (roʻyxat raqami 2667, 2015-yil 17-aprel) muvofiq epidemiolog yoki sanitar vrach tomonidan berilishi mumkin. 91. Karantindan chiqqan shaxslar yashagan xonalarda joriy tozalash va dezinfeksiya tadbirlari oʻtkazilgandan soʻng sogʻliqni saqlash organlari tomonidan xonalar tegishli hududdagi markazga topshiriladi. 92. Karantin majmuasida tovar-moddiy zaxiralarni qabul qilish, saqlash va topshirish uchun javobgarlik markaz direktorining buyrugʻi bilan tayinlangan moddiy javobgar shaxslarga yuklatiladi. Moddiy javobgar shaxslarning almashinishi tovar-moddiy zaxiralarning inventarizatsiyasi va markaz direktori tomonidan tasdiqlanadigan qabul qilish-topshirish dalolatnomalarini tuzish bilan amalga oshiriladi. Tovar-moddiy zaxiralarni saqlash joylari ushbu zaxiralarning xususiyatidan kelib chiqib ularni saqlashga moʻljallangan vositalar bilan taʼminlanishi, shuningdek zarur oʻlchov asboblari, oʻlchov idishlari va boshqa nazorat moslamalari bilan taʼminlanishi lozim. 93. Karantin majmuasida tovar-moddiy zaxiralar quyidagilar natijasida markazga kirim qilinadi: yetkazib berish (oldi-sotdi) shartnomasi boʻyicha xarid qilinishi; begʻaraz kelib tushishi (hadya shartnomasi boʻyicha); markazning oʻzida tayyorlanishi; qonunchilik hujjatlarida nazarda tutilgan boshqa hollarda. 94. Hisobdan chiqarilayotgan tovar-moddiy zaxiralarning qiymati chiqarilish dalilini aniqlash paytida balansdan chiqarilishi kerak. Tovar-moddiy zaxiralar markaz balansidan: sotish; begʻaraz berish; saqlash muddati tugagach yaroqsizligi sababli jismonan va maʼnan eskirganligi natijasida tugatish (yoʻq qilish); kamomad, yoʻqotish yoki shikastlanish (sinish, boʻlinish) aniqlanishi; boshqa operatsiyalar va hodisalar natijasida hisobdan chiqariladi. 95. Karantinga joylashtirilgan shaxslar tomonidan karantin majmuasining tovar-moddiy zaxiralariga yetkazilgan zarar ushbu shaxslar mablagʻlari hisobidan qonunchilik hujjatlarida belgilangan tartibda qoplanadi. 96. Karantin majmuasida tovar-moddiy zaxiralar joylashgan binoni qoʻriqlash Milliy gvardiya organlari tomonidan amalga oshiriladi. 97. Oʻzbekiston Respublikasi Sogʻliqni saqlash vazirligi tomonidan karantinga olingan shaxslarning markazlashgan hisobi va karantin rejimi holati ustidan monitoringini olib borish imkonini beradigan markazlashtirilgan axborot tizimi (keyingi oʻrinlarda — axborot tizimi) tashkil etiladi. Axborot tizimiga joylashtiriladigan maʼlumotlar formati oʻz ichiga anketa, hisobotlar va boshqa shakllarni olishi zarur. 98. Oʻzbekiston Respublikasi Sogʻliqni saqlash vazirligi axborot tizimi orqali karantin majmualarida joylashtirilgan shaxslar toʻgʻrisidagi maʼlumotlarni jamlash, ishlash, umumlashtirish, saqlash, tahlil qilish va ularni ruxsatsiz foydalanishdan himoya qilish, shuningdek ularni tegishli davlat organlariga taqdim etilishini taʼminlaydi. 99. Axborot tizimi Qoraqalpogʻiston Respublikasi Sogʻliqni saqlash vazirligi, viloyatlar sogʻliqni saqlash boshqarmalari va Toshkent shahar sogʻliqni saqlash bosh boshqarmasi (keyingi oʻrinlarda — hududiy sogʻliqni saqlash organi) tomonidan taqdim etiladigan maʼlumotlar asosida shakllantiriladi. 100. Karantin majmuasida axborot tizimiga kiritiladigan maʼlumotlarni va karantinga olingan va karantindan chiqarilgan shaxslar haqidagi maʼlumotlar shakllantirish uchun karantin majmuasining maʼlumotlar bazasi (keyingi oʻrinlarda — maʼlumotlar bazasi) tashkil etiladi. Maʼlumotlar bazasini yuritish uchun markaz direktorining buyrugʻi bilan masʼul shaxs tayinlanadi. Maʼlumotlar bazasiga karantinga olingan shaxslar va karantindan chiqarilgan shaxslar haqidagi maʼlumotlar axborot tizimida belgilangan maʼlumotlarni yigʻish shakliga muvofiq amalga oshiriladi. Maʼlumotlar bazasidagi maʼlumotlarning toʻliqligi va toʻgʻriligi uchun markaz masʼul hisoblanadi. 101. Markaz maʼlumotlar bazasiga kiritilgan maʼlumotlarni har kuni kamida ikki marotaba tegishliligi boʻyicha hududiy sogʻliqni saqlash organiga axborot tizimi orqali yuboradi. 102. Hududiy sogʻliqni saqlash organlari markaz tomonidan taqdim etilgan maʼlumotlarni qabul qilib oladi va shu vaqtning oʻzida umumlashtirilgan holda axborot tizimi orqali Sogʻliqni saqlash vazirligiga hamda tegishliligi boʻyicha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga taqdim etib boradi. 103. Hududiy sogʻliqni saqlash organlari tomonidan Sogʻliqni saqlash vazirligiga taqdim etiladigan maʼlumotlar axborot tizimiga masʼul xodim tomonidan umumlashtirilgan holda qayta kiritiladi. 104. Axborot tizimida karantinga olingan yoki undan chiqarilgan shaxslarni hisobga olish axborot tizimida oʻrnatilgan formatdagi shakl boʻyicha karantin majmuasiga joylashtirilgan shaxslarni hisobga olish kartochkasi asosida amalga oshiriladi. 105. Oʻzbekiston Respublikasi Sogʻliqni saqlash vazirligi axborot tizimidagi yangilangan maʼlumotni kuniga kamida ikki marta Oʻzbekiston Respublikasi Prezidenti Administratsiyasi va Vazirlar Mahkamasiga yuboradi. 106. Karantinga olingan shaxslar haqidagi maʼlumotlardan foydalanishda “Shaxsga doir maʼlumotlar toʻgʻrisida”gi Oʻzbekiston Respublikasining Qonuni talablariga qatʼiy amal qilinishi shart. Axborot tizimidagi maʼlumotlarning uchinchi shaxslarga oshkor etilishi oqibatida shaxsning huquqlari, erkinliklari hamda qonuniy manfaatlari kamsitilishiga olib kelgan yoki ushbu maʼlumotlardan gʻarazli maqsadlarda foydalanilgan holatlarda qonunchilik hujjatlariga muvofiq qatʼiy javobgarlik choralari qoʻllaniladi. 107. Mazkur Nizom talablarini buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi. T/r Jihozlarning nomi Jihozlarning soni 1. Kiyim javoni 1ta 2. Tumba (oyoq kiyimlar uchun) 1ta 3. Karavot 4ta 4. Stol 1ta 5. Stul 4ta 6. Yumshoq jihozlar uchun javon 1ta 7. Yostiq 4ta 8. Toʻshak 4ta 9. Koʻrpa (jun yoki paxtali) 4ta 10. Choyshab 4ta 11. Yostiq jild 4ta 12. Koʻrpa jild 4ta 13. Xoʻjalik anjomlari uchun javon 1ta 14. Sochiq 4ta 15. Qogʻoz salfetkalari 4 ta 16. Axlat qutisi 1 ta 17. Pol yuvish uchun latta 1ta 18. Chelak 1ta 19. Supurgi 1ta 20. Hokandoz 1ta 21. Shvabra 1ta 22. Konditsioner 1ta 23. Televizor 1ta 24. Termometr 4ta 25. Devorda turadigan ilgich (sochiqlar uchun) 1ta 26. Xolodilnik 1ta 1. Mazkur Nizom koronavirus infeksiyasini yuqtirganlikda gumon qilingan shaxslarni uy sharoitida karantinga joylashtirish va saqlash tartibini belgilaydi. 2. Koronavirus infeksiyasi bilan kasallangan shaxs aniqlanganda Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining (keyingi oʻrinlarda — Sanepidqoʻm) tuman (shahar) boʻlimlari hamda tuman (shahar) ichki ishlar boshqarmalari (boʻlimlari) (keyingi oʻrinlarda — hududiy ichki ishlar organlari) xodimlari tomonidan darhol koronavirus infeksiyasi aniqlangan shaxs bilan muloqotda boʻlganlarning (keyingi oʻrinlarda muloqotda boʻlgan shaxs deb yuritiladi) roʻyxati shakllantiriladi. Bunda, koronavirus infeksiyasi aniqlangan shaxs bilan muloqotda boʻlganlar koronavirus infeksiyasini yuqtirish xavfi darajasiga qarab Vazirlar Mahkamasining 2020-yil 23-martdagi 176-son qarori bilan tasdiqlangan Koronavirus infeksiyasi aniqlanganda (gumon qilinganda) bajariladigan profilaktik va epidemiyaga qarshi chora-tadbirlarni amalga oshirish tartibi toʻgʻrisidagi nizomda belgilangan mezonlar asosida koronavirus infeksiyasi aniqlangan shaxslar bilan yaqin muloqotda va muloqotda boʻlgan shaxslarga ajratiladi. 3. Sanepidqoʻmning tuman (shahar) boʻlimi hamda hududiy ichki ishlar organlari shu vaqtning oʻzida muloqotda boʻlgan shaxslarninig roʻyxatini elektron aloqa vositalari orqali tegishlicha yuqori turuvchi sogʻliqni saqlash hamda ichki ishlar organlariga, shuningdek tegishli hududdagi mahalliy davlat hokimiyati organiga yuboradi. Taqdim etilgan roʻyxatga asosan mahalliy davlat hokimiyati, sogʻliqni saqlash hamda ichki ishlar organlari Milliy gvardiya organlari bilan hamkorlikda tegishli hududda epidemiyaga qarshi profilaktik tadbirlari tashkil etilishini taʼminlaydi. 4. Ichki ishlar organlari Milliy gvardiya organlari xodimlari bilan hamkorlikda darhol muloqotda boʻlgan shaxslarninig roʻyxatida koʻrsatilgan shaxslarni uy sharoitida karantinga joylashtirilishi va saqlanishini taʼminlaydi. 5. Muloqotda boʻlgan shaxslar 14 kun davomida yoki ularning sogʻligʻi holatiga koʻra sogʻliqni saqlash organlari tomonidan belgilab berilgan muddat davomida (keyingi oʻrinlarda — karantin muddati) uy sharoitida karantinga olinadi. 6. Muloqotda boʻlgan shaxslar uy sharoitida karantiniga olinganda ichki ishlar va Milliy gvardiya organlari xodimlaridan iborat tarkibda tuzilgan naryad tomonidan ularning karantin qoidalariga rioya qilinishi ustidan kechayu-kunduz qatʼiy va tizimli nazorat oʻrnatiladi. 7. Muloqotda boʻlgan shaxs uy sharoitida karantinga olinganda u bilan bir uyda yashovchi barcha shaxslar karantinga olinadi. Mazkur uyda yashovchi shaxslarning biri yoki bir nechtasi karantinga olingan uydan tashqarida boʻlgan taqdirda, ular darhol tez tibbiy yordam xizmatining maxsus avtotransport vositasidan foydalangan holda ichki ishlar va Milliy gvardiya organlari kuzatuvi ostida yashash joyiga olib kelinadi. Bunda tez tibbiy yordam xizmatining maxsus avtotransport vositasida boʻladigan tibbiyot xodimlari hamda uning haydovchisi yuqori himoya darajasiga ega boʻlgan shaxsiy himoya vositalari bilan taʼminlanishi shart. Agar ushbu shaxslar yashash joyiga borishdan boʻyin tovlagan taqdirda ular ichki ishlar va Milliy gvardiya organlari xodimlari tomonidan majburiy tartibda yashash joyiga olib boriladi va bunday harakatlar epidemiyalarga qarshi kurash qoidalarini buzish deb hisoblanadi. 8. Uy sharoitida karantinga olingan shaxslarning karantin muddati davomida uylarini tark etishlari qatʼiyan man etiladi, bundan ularga kechiktirib boʻlmaydigan tez tibbiy yordam koʻrsatish (homiladorlik, tugʻruq, tana jarohati, OIV/OITS, onkologiya yordam, nurlanish terapiyasi, gemodializ yordamini koʻrsatish, jarrohlik amaliyoti zarur boʻlganda, inson hayotiga xavf tugʻdirayotgan boshqa holatlar) bilan bogʻliq hollar mustasno. Ushbu holatda uy sharoitida karantinga olingan shaxslarga faqatgina tez tibbiy yordam xizmatining maxsus avtotransport vositasidan foydalangan holda, shuningdek ichki ishlar organlari kuzatuvi ostida tibbiyot muassasasiga olib boriladi. Bunda, tez tibbiy yordam xizmatining maxsus avtotransport vositasida boʻladigan tibbiyot xodimlari hamda uning haydovchisi yuqori himoya darajasiga ega boʻlgan shaxsiy himoya vositalari bilan taʼminlanishi shart. 9. Uy sharoitida karantinga olingan shaxslardan uy sharoitida karantinga olingan kundan boshlab bir kun ichida Sanepidqoʻmning tuman (shahar) boʻlimlari xodimlari tomonidan polimeraza zanjirli reaksiya (PZR) laboratoriya test sinamasi olinadi. 10. Polimeraza zanjirli reaksiya (PZR) laboratoriya test sinamasining tahlili natijasi musbat boʻlganda, darhol uy sharoitida karantinga olingan shaxsni mazkur Nizomnnig 8-bandi ikkinchi xatboshisida belgilangan shartlarda tegishli kasalxonaga (gospital, provizor gospital) olib borish choralari koʻriladi. Uy sharoitida karantinga olingan shaxs bilan bir uyda boʻlgan boshqa shaxslar orasida koronavirus infeksiyasi aniqlangan taqdirda, qolgan shaxslar uchun karantin muddati qaytadan boshlanadi. 11. Polimeraza zanjirli reaksiya (PZR) laboratoriya test sinamasining tahlili natijasi manfiy boʻlganda, uy sharoitida karantinga olingan shaxslar belgilangan karantin muddati tugaguniga qadar karantinda qoldiriladi. 12. Uy sharoitida karantinga olingan shaxslar karantin muddati davomida yashash joyidagi poliklinika tibbiyot xodimlari tomonidan har kuni ikki mahal koʻrikdan oʻtkaziladi. Bunda birinchi koʻrik soat 9:00 gacha, ikkinchi koʻrik 16:00 gacha amalga oshirilishi lozim. Ushbu shaxslarni koʻrikdan oʻtkazadigan poliklinika tibbiyot xodimlari yuqori himoya darajasiga ega boʻlgan shaxsiy himoya vositalari bilan taʼminlanishi shart. 13. Poliklinika tibbiyot xodimlari tomonidan oʻtkazilgan koʻrik natijalari observatsion varaqda qayd etiladi. Tegishli hududda oʻtkazilgan barcha koʻrik natijalari haqidagi maʼlumotlar poliklinika tomonidan umumlashtiriladi va tuman (shahar) tibbiyot birlashmasiga taqdim etib boriladi. Agar poliklinika tibbiyot xodimlari tomonidan oʻtkazilgan koʻrik natijasida uy sharoitida karantinga olingan shaxslarda koronavirus infeksiyasi klinik belgilari kuzatilganda, bu haqda poliklinika tomonidan zudlik bilan Sanepidqoʻmning tuman (shahar) boʻlimiga xabar berilishi kerak. 14. Uy sharoitida karantinga olingan va karantindan chiqarilgan shaxslarning hisobi Sanepidqoʻmning tuman (shahar) boʻlimlari va tuman (shahar) tibbiyot birlashmalari tomonidan yuritiladi. 15. Sanepidqoʻmning tuman (shahar) boʻlimlari va tuman (shahar) tibbiyot birlashmalari tomonidan yuritiladigan uy sharoitida karantinga olingan va karantindan chiqarilgan shaxslarning hisobi haqidagi maʼlumotlar har kuni elektron axborot tizimi orqali ularning yuqori turuvchi organiga, shuningdek tegishli hududdagi mahalliy davlat hokimiyati organiga taqdim etib boriladi. 16. Uy sharoitida karantinga olingan shaxslarga birinchi navbatdagi hayotiy ehtiyojlari uchun zarur oziq-ovqat mahsulotlari, dori vositalari, niqob va tibbiy buyumlarini (dezinfeksiya vositalari va boshqalar) yetkazib berish mahalliy davlat hokimiyati organlari tomonidan fuqarolarning oʻzini oʻzi boshqarish organlari va volontyorlar guruhlarini faol jalb qilgan holda amalga oshiriladi. Bunda barcha zarur mahsulot va vositalar karantinga olingan shaxslarning mablagʻlari hisobidan amalga oshiriladi. 17. Uy sharoitida karantinga olingan shaxslarning uylaridan chiqariladigan chiqindilar ularning oʻzlari tomonidan uyning (koʻp qavatli uylarda xonadonning) kirish eshiklar tashqarisiga chiqarib qoʻyiladi. 18. Uyning (koʻp qavatli uylarda xonadonning) kirish eshiklari tashqarisiga chiqarib qoʻyilgan chiqindilar “Toza hudud” va “Maxsustrans” davlat unitar korxonalari tomonidan belgilangan tartibda sanitariya qoidalariga rioya etgan holda yigʻib chiqiladi va olib ketiladi. Bunda, “Toza hudud” va “Maxsustrans” davlat unitar korxonalari xodimlari shaxsiy himoya vositalari (tibbiy niqob va qoʻlqop) bilan taʼminlangan boʻlishi shart. 19. Mahalliy ijro etuvchi hokimiyat organlari tomonidan haftada bir marotaba karantinga olingan uyning (xonadonning) tevarak-atrofida dezinfeksiya tadbirlari oʻtkazilishi taʼminlanadi. 20. Uy sharoitida karantinga olingan shaxslarda karantin muddatida koronavirus infeksiyasi aniqlanmasa, ularni uy karantinidan chiqarish boʻyicha sogʻliqni saqlash organlari tomonidan qaror qabul qilinadi. 21. Uy sharoitida karantinga olingan shaxslarning yashash joyidagi poliklinika shifokori tomonidan ularda va ular bilan birga yashovchi boshqa shaxslarda koronavirus infeksiyasi klinik belgilari yoʻqligi tasdiqlangan taqdirda ularni karantindan chiqarishga ruxsat etiladi. 22. Poliklinika shifokori uy sharoitida karantinga olingan shaxs karantindan chiqarilgan kundan boshlab 10 kun davomida uning sogʻligʻi holati haqida telefon orqali xabar olib turishi lozim. 23. Uy sharoitida karantinga olingan shaxslar karantindan chiqayotganda mehnatga layoqatsizlik varaqasi qonunchilikda belgilangan tartibda ularning yashash joyidagi poliklinika tomonidan beriladi. 24. Mazkur Nizom talablarini buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi.